Solidariteit lê kriminele klagte teen Molefe en andere - Solidariteit WêreldSolidariteit Wêreld
Solidariteit lê kriminele klagte teen Molefe en andere
Dinsdag, Februarie 6th, 2018
Solidariteit het vandag strafregtelike klagte teen die voormalige hoof van Eskom, Brian Molefe, en die voormalige voorsitter van Eskom, Ben Ngubane, by die SAPD, die Valke en die nasionale vervolgingsgesag, gelê.
Volgens Dirk Hermann, bestuurshoof van Solidariteit, dui die feite daarop dat Molefe en Ngubane saamgespan het om ʼn onregmatige transaksie aan mekaar te sit wat R30 miljoen se pensioengeld onwettig aan Molefe toegeken het.
Solidariteit vra dat Molefe en Ngubane vir onder meer bedrog aangekla word omdat Molefe verryk is deur ʼn onregmatige handeling tot nadeel van Eskom.
Solidariteit vra ook dat die twee aangekla word ingevolge die Wet op Openbare Finansiële Bestuur, die Maatskappywet, die Wet op die Voorkoming en Bestryding van Korrupte Aktiwiteite en die Wet op die Voorkoming van Georganiseerde Misdaad. Skuldigbevindings kan tot tien jaar tronkstraf lei.
Volgens Hermann kan daar ʼn prima face- kriminele saak uitgemaak word teen Molefe en Ngubane, en vra Solidariteit dat die Valke die saak ondersoek en dat die bewerings in die hof getoets word. Klagte is ook by die Suid-Afrikaanse Polisiediens en die nasionale vervolgingsgesag gelê.
Solidariteit vra verder dat ander hooggeplaastes by Eskom soos Anton Minnaar, die bestuurder wat verantwoordelik is vir die uitvoerende span, asook lede van Eskom se vergoedingskomitee en direksie ondersoek word omdat hulle nie hul regsplig om onregmatige aktiwiteite te openbaar, nagekom het nie.
Solidariteit se klag volg onder meer op ʼn verdoemende uitspraak deur ʼn volbank van die Noord-Gautengse hooggeregshof wat strafregtelike vervolging regverdig.
Die hof het onder meer verwys na die naakte gulsigheid en gebrek aan integriteit en skaamte van die leierskap in Eskom.
Die hof het ook bevind dat die onwettige pensioenskema doelbewus deur Eskom en Molefe uitgedink is.
Die hof het beveel dat alle geld wat ingevolge die onregmatige pensioenskema aan Molefe uitbetaal is, terugbetaal moet word.
Die klagte moet ook gesien word teen die agtergrond van die bewerings in die openbare beskermer se verslag oor staatskaping waarin Molefe geïmpliseer word in verdagte transaksies met Tegeta Explorations and Resources wat noue bande het met die Gupta-familie en Duduzana Zuma, pres. Zuma se seun.
Volgens Hermann is dit is duidelik uit die verloop van gebeure dat Molefe en Ngubane saamgewerk het om die onregmatige uitbetaling doelbewus te beplan. Die finale goedkeuring is onder die handtekening van Ngubane gegee ingevolge ʼn artikel wat nie van toepassing was nie.
“Hulle het al twee geweet Molefe kwalifiseer nie vir die uitbetaling deur die pensioenfonds nie, maar het doelbewuste wanvoorstellings gemaak,” het Hermann gesê.
Hermann voer aan dat Molefe en Ngubane integraal verantwoordelik was vir die rekenkundige integriteit van ʼn openbare instelling. Volgens die Wet op Openbare Finansiële Bestuur was daar van hulle verwag om met omsigtigheid met die bates van Eskom om te gaan en om op te tree met getrouheid, integriteit en eerlikheid.
Volgens die Maatskappywet is ʼn persoon skuldig aan ʼn oortreding indien hy betrokke was by enige handeling met ʼn bedrieglike doel.
Die Wet op die Voorkoming en Bestryding van Korrupte Aktiwiteite bepaal verder dat dit strafbaar is om jou gesag te misbruik om ʼn onregverdige uitkoms te bereik.
“Om die geld terug te betaal is die regte ding, wat Molefe steeds nie wil doen nie, maar dit is nie voldoende nie. ʼn Terugbetaling maak nie strafregtelike klagte ongedaan nie. Die feit dat Molefe aansoek gedoen het vir verlof tot appèl het ook geen invloed op die strafsaak nie,” het Hermann gesê.
Die petrochemiese reus Sasol het aandeelhouers in ’n verklaring op die JSE se nuusdiens (SENS) gewaarsku dat sy brandstofproduksie vanjaar waarskynlik tussen 200 000 en 300 000 ton minder gaan wees. In die verklaring skryf Sasol die verlies toe aan die langer tyd wat dit geneem het om die instandhoudingsprojek ... Lees meer
Die vakbond Solidariteit het vandag bevestig dat sy lede by Denel SOC Ltd amptelik vandag met protesaksie gaan begin terwyl die vakbond ook ʼn memorandum sowel as ʼn petisie aan die Denel-direksie gaan oorhandig. Dit volg nadat Denel vroeër aangekondig het dat hy in Oktober salarisse kan betaal, maar dat ... Lees meer
Solidariteit Beweging: Kom stap saam teen rasse-uitsluiting!
Die Solidariteit Beweging gaan op 25 Oktober ʼn massa-optog na die JSE en Sasol se hoofkantoor in Sandton hou. Die optog is ter ondersteuning van Sasol-werkers se staking teen die uitsluiting van wit mense uit ʼn personeelaandeelskema van Sasol en teen rasse-uitsluiting in die algemeen. Tydens die optog gaan hofstukke ... Lees meer
1 2 3 … 780 Volgende »